Kvikmyndaklúbburinn Svartir sunnudagar í Bíó Paradís býður upp á sýningu á gallsúrri japanskri hrollvekju , eins og það er orðað í tilkynningu frá bíóinu , á sunnudaginn næsta kl. 20 . Um er að ræða kvikmyndina House eftir Nobuhiko Obayashi sem er lýst sem undarlegri fantasíu hrollvekju og er frá árinu 1977 . Sjáðu stikluna hér fyrir neðan : „ House , eða Hausu eins og hún heitir uppá japönsku , var upphaflega framleidd sem einhverskonar svar japana við Jaws en leikstjórinn , Nobuhiko Obayashi , fékk að mati framleiðendanna aðeins of frjálsar hendur og úr varð einhver sérstakasta hrollvekja sem sést hefur á hvíta tjaldinu . Andsetið hús , japanskar skólastúlkur og hvítur angóra köttur sem reynist vera djöfullinn sjálfur sameinast í House , sem hefur í gegnum árin skipað sér á bekk meðal helstu cult mynda og er í dag mærð meðal hrollvekjuaðdáenda um allan heim . “ Plaköt eru sérhönnuð fyrir allar myndir sem sýndar eru í Svörtum sunnudögum . Plakat fyrir House er sérhannað af Geoffrey Þ. Huntingdon-Williams . Myndin verður sýnd kl. 20 sunnudagskvöldið 16. desember og verður þetta síðasta sýning Svartra sunnudaga fyrir jól . Í tilkynningu Svartra sunnudaga segir einnig að klúbburinn muni bjóða upp á æsilega jóladagskrá sem kynnt verði síðar .